मछिन्द्र क्लब पहिलो खेलमै पराजित
सहिद स्मारक ‘ए’ डिभिजन लिग च्याम्पियन मछिन्द्र क्लबको मोफसलका नकआउट फुटबल प्रतियोगितामा आफ्नो खराब प्रदर्शन कायमै रहेको छ ।
मकवानपुर — सहिद स्मारक ‘ए’ डिभिजन लिग च्याम्पियन मछिन्द्र क्लबको मोफसलका नकआउट फुटबल प्रतियोगितामा आफ्नो खराब प्रदर्शन कायमै रहेको छ ।फागुनमा हुने लिगको तयारीका क्रममा रहेको मछिन्द्र बुधबार मकवानपुरमा भइरहेको पाँचौ वाग्मती गोल्डकप फुटबल प्रतियोगितामा एपीएफ क्लबसँग १–० ले पराजित भएको छ । लिग च्याम्पियन मछिन्द्र पोखरामा सम्पन्न आहा–रारा पोखरा गोल्डकपमा पनि पहिलो खेलमै पराजित भएको थियो । मछिन्द्र यसै सिजनमात्र ए डिभिजनमा पुगेको चर्च ब्वाइजसँग ३–१ ले पराजित भएको हो । एपीएफले भने आहा–रारामा सेमिफाइनल यात्रा तय गरेको थियो ।जितसँगै एपीएफ वाग्मती गोल्डकपको अन्तिम आठमा पुगेको छ । सेमिफाइनल पुग्न टोलीले संकटा क्लबसँग प्रतिस्पर्धा गर्नेछ । संकटा आहा–राराको च्याम्पियन टोली हो । वाग्मती गाउँपालिका–८ स्थित जनता माविको मैदानमा खेलको १४ औं मिनेटमा एपीएफबाट मणि लामाले गरेको गोल नै निर्णायक भयो । उनले मैदानको देब्रे भागबाट प्रहार गरेको फ्रिकिक मछिन्द्रका विदेशी खेलाडी बेललाई लाग्दै गोलमा परिणत भयो । मणि म्यान अफ द म्याच घोषित भए । उनले ५ हजार रुपैयाँ पाए ।खेलमा दुवै टोलीले राम्रो मौका प्राप्त गरे पनि गोल गर्न चुके । मछिन्द्र आफ्ना स्टार फरवार्ड विमल घर्तीमगरविनै मैदान उत्रिएको थियो । अन्तिम समयमा उसले प्राप्त गरेको दुई मौकामा एपीएफका गोलरक्षक एन्जल श्रेष्ठ बाधक बने । उनले इन्ज्युरी समयमा मछिन्द्रका पुजन उपरकोटी र देवेन्द्र तामाङको प्रहार बचाए ।मछिन्द्रका बिकु तामाङले ८८ औं मिनेटमा प्राप्त मौका सदुपयोग गर्न सकेनन् । उनको प्रहार फितलो रहँदा मछिन्द्रका गोलरक्षक विशाल श्रेष्ठले सहजै नियन्त्रणमा लिए ।बिहीबार हिमालयन शेर्पा र विदेशी क्लब भुटनिज स्पोर्ट्स क्लब अमेरिकासँग प्रतिस्पर्धा गर्नेछ ।